AUTORSKÁ ZMLUVA
o vytvorení diela na objednávku a o udelení licencie, uzavretá podľa § 91 a § 65 a nasl. zákona č. 185/2015 Z. z. Autorský zákon v znení neskorších predpisov
Článok I
Zmluvné strany
Autor:
Ján Novák, nar. 12. 3. 1980, trvale bytom Modelová 1, 811 01 Bratislava, e-mail: osoba1@example.com
(ďalej len „autor“)
a
Objednávateľ:
Modelová spoločnosť 2, s. r. o., so sídlom Modelová 2, 811 01 Bratislava, IČO: 99000016, zapísaná v obchodnom registri Mestského súdu Bratislava III, oddiel Sro, vložka č. 99002/B, v mene ktorej koná Peter Kováč, konateľ, e-mail: osoba2@example.com
(ďalej len „objednávateľ“)
(autor a objednávateľ ďalej spolu aj ako „zmluvné strany“)
Článok II
Predmet zmluvy
1.	Autor sa zaväzuje vytvoriť pre objednávateľa vlastnou tvorivou duševnou činnosťou toto dielo (ďalej len „dielo“):
logo a základný vizuálny štýl značky „Kaviareň Pod Hradom“
2.	Dielo bude spĺňať tieto požiadavky a autor ho odovzdá v tejto podobe:
logo v troch farebných variantoch vo vektorovom formáte (SVG, PDF) a v bitmapovom formáte (PNG) a stručný manuál použitia loga
3.	Objednávateľ objednáva dielo na tento účel:
označenie prevádzky, propagácia na internete a v sociálnych sieťach, tlačené materiály a reklamné predmety
4.	Autor sa ďalej zaväzuje udeliť objednávateľovi licenciu na použitie diela podľa článku IV a objednávateľ sa zaväzuje dielo prevziať a zaplatiť autorovi odmenu podľa článku V.
Článok III
Vytvorenie a odovzdanie diela
1.	Autor vytvorí dielo osobne, riadne a v súlade s touto zmluvou a s pokynmi objednávateľa.
2.	Autor predloží objednávateľovi návrh diela. Objednávateľ môže do 5 dní od predloženia návrhu písomne alebo e-mailom požiadať o úpravy. V rámci odmeny autor zapracuje najviac 2 kolá pripomienok; ďalšie úpravy vykoná za odmenu, na ktorej sa zmluvné strany vopred dohodnú.
3.	Autor odovzdá dielo objednávateľovi najneskôr dňa 30. 11. 2026, a to elektronicky na e-mailovú adresu objednávateľa alebo prostredníctvom dátového úložiska.
4.	Objednávateľ dielo prevezme, ak zodpovedá tejto zmluve. Ak má dielo vady, objednávateľ ich autorovi oznámi bez zbytočného odkladu po odovzdaní a autor ich v primeranej lehote bezplatne odstráni.
5.	Nadobudnutím vlastníckeho práva k veci, prostredníctvom ktorej je dielo vyjadrené (napríklad originál alebo nosič), nie je dotknuté autorské právo. Objednávateľ smie dielo použiť len v rozsahu licencie podľa tejto zmluvy.
Článok IV
Licencia
1.	Autor udeľuje objednávateľovi licenciu na použitie diela týmito spôsobmi:
a)	vyhotovenie rozmnoženiny diela v akejkoľvek podobe, najmä tlačou, digitálnym záznamom alebo iným technickým postupom,
b)	verejné rozširovanie originálu diela alebo jeho rozmnoženiny predajom alebo iným prevodom vlastníckeho práva, nájmom alebo vypožičaním,
c)	verejné vystavenie originálu diela alebo jeho rozmnoženiny,
d)	verejný prenos diela vrátane vysielania a sprístupňovania diela verejnosti, najmä na internete a v sociálnych sieťach,
e)	spracovanie diela, jeho spojenie s iným dielom a zaradenie do databázy,
f)	použitie diela na obaloch výrobkov objednávateľa,
a to na účel podľa článku II tejto zmluvy.
2.	Licencia je výhradná. Autor nesmie počas trvania licencie udeliť tretej osobe licenciu na spôsoby použitia diela udelené touto zmluvou. Autor je však oprávnený po zverejnení diela objednávateľom použiť dielo na prezentáciu vlastnej tvorby, najmä vo svojom portfóliu a na svojom webovom sídle, ak tým nezasiahne do oprávnených záujmov objednávateľa.
3.	Licencia sa udeľuje bez územného obmedzenia a v neobmedzenom vecnom rozsahu, najmä bez obmedzenia počtu rozmnoženín, nákladu, počtu použití a druhu nosičov.
4.	Licencia sa udeľuje na celú dobu trvania majetkových práv autora k dielu.
5.	Licencia nadobúda účinnosť odovzdaním diela objednávateľovi.
6.	Autor udeľuje objednávateľovi súhlas, aby v rozsahu udelenej licencie udelil sublicenciu tretím osobám a aby licenciu postúpil. O postúpení licencie a o osobe postupníka objednávateľ autora bez zbytočného odkladu informuje.
7.	Autor udeľuje objednávateľovi súhlas, aby dielo v rozsahu potrebnom na použitie podľa tejto zmluvy upravoval, skracoval, dopĺňal, prekladal a spájal s inými dielami, ak tým nezníži jeho hodnotu. Tento súhlas nemožno odvolať.
8.	Autor súhlasí s tým, aby objednávateľ pri použití diela podľa tejto zmluvy neuvádzal jeho meno. Tento súhlas nemožno odvolať.
9.	Osobnostné práva autora k dielu sú neprevoditeľné a touto zmluvou nie sú dotknuté, okrem súhlasov výslovne udelených v tomto článku.
Článok V
Odmena
1.	Za vytvorenie diela a udelenie licencie podľa tejto zmluvy zaplatí objednávateľ autorovi odmenu vo výške 1 500 € (slovom: jedentisícpäťsto eur). Odmena zahŕňa aj náklady autora spojené s vytvorením a odovzdaním diela.
2.	Odmena je splatná do 14 dní odo dňa odovzdania diela, a to bankovým prevodom na účet autora IBAN SK41 1200 0000 0099 0000 0000.
Článok VI
Vyhlásenia a zodpovednosť autora
1.	Autor vyhlasuje, že dielo bude výsledkom jeho vlastnej tvorivej duševnej činnosti a že použitím diela v rozsahu tejto zmluvy nebudú porušené práva tretích osôb.
2.	Ak má dielo obsahovať prvky, ku ktorým patria práva tretím osobám (najmä písma, fotografie, ilustrácie alebo hudbu z licenčných databáz), autor na to objednávateľa vopred upozorní a použije ich len so súhlasom objednávateľa a s licenciou, ktorá zodpovedá rozsahu tejto zmluvy.
3.	Ak si tretia osoba uplatní voči objednávateľovi nároky z dôvodu, že použitím diela v súlade s touto zmluvou boli porušené jej práva, autor poskytne objednávateľovi potrebnú súčinnosť a nahradí mu škodu, ktorá mu tým vznikla.
Článok VII
Záverečné ustanovenia
1.	Zmluva nadobúda platnosť a účinnosť dňom jej podpisu oboma zmluvnými stranami.
2.	Práva a povinnosti zmluvných strán neupravené touto zmluvou sa spravujú Autorským zákonom a Občianskym zákonníkom.
3.	Zmluvu možno meniť alebo zrušiť len písomne.
4.	Zmluva je vyhotovená v 2 rovnopisoch, z ktorých každá zmluvná strana dostane aspoň jeden.
5.	Zmluvné strany vyhlasujú, že si zmluvu prečítali, jej obsahu porozumeli a na znak súhlasu ju podpisujú.

	V ........................ dňa ................
..............................................
Autor
Ján Novák
	V ........................ dňa ................
..............................................
Objednávateľ
Modelová spoločnosť 2, s. r. o., Peter Kováč, konateľ

